Predkladacia správa

	Návrh zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov sa predkladá v súlade s Plánom legislatívnych úloh vlády Slovenskej republiky na rok 2003.

	Novelizáciou zákona sa reaguje na požiadavky smerníc Európskej únie,  Medzinárodnej organizácie práce, ako aj na požiadavky aplikačnej praxe.

	Účelom novely Zákonníka práce je minimalizovať kogentnosť ustanovení, vytvoriť predpoklady pre rozšírenie možnosti kolektívne vyjednávať, zabezpečiť väčšiu flexibilitu pracovnoprávnych vzťahov  tým, že sa navrhuje upraviť len základné rámce a bližšia úprava bude závisieť od podmienok zamestnávateľa, čím by sa mala zjednodušiť ich aplikácia.

	Obsahom návrhu zákona je najmä:

-	v základných zásadách zrovnoprávniť postavenie zamestnancov a zamestnávateľov v prípade porušenia práv vyplývajúcich  z pracovnoprávnych vzťahov a tiež  v prípade konfliktov záujmov pri kolektívnom vyjednávaní,

-	zaviesť nový pojem "zamestnávateľ, ktorý sprostredkúva zamestnanie", ktorý môže   dočasne prideliť zamestnanca na výkon práce pre inú právnickú  alebo fyzickú osobu, ak zamestnanec súhlasí,

-	vypustiť úpravu pracovného vzťahu medzi manželmi,

-	možnosť dohodnúť, predĺžiť alebo  opätovne dohodnúť pracovný pomer najdlhšie na tri roky a zároveň uvoľniť opakované uzatváranie pracovného pomeru na určitú dobu pre širší okruh zamestnancov,

-	obmedziť ochranu zamestnanca pri rozviazaní pracovného pomeru, v prípade uzatvorenia pracovného pomeru na kratší pracovný čas,  nepresahujúci 20 hodín týždenne,

-	nepodmieňovať  vyslanie  zamestnanca zamestnávateľom na pracovnú cestu súhlasom zamestnanca, ak  mu takéto vyslanie vyplýva z povahy práce, druhu a miesta práce alebo z pracovnej zmluvy,

-	podmieniť povinné poskytnutie odstupného v prípade skončenia pracovného pomeru z organizačných dôvodov skončením pracovného pomeru dohodou bez plynutia výpovednej doby,

-	pružnejšie rozvrhnúť pracovný čas podľa podmienok  a potrieb zamestnávateľa, 

-	dohodnúť so zamestnancom výkon práce nadčas o 250 hodín ročne nad limit 150 hodín bez vydania povolenia Národným úradom práce,

-	vypustiť ďalšiu dovolenku,

-	komplexne upraviť  prekážky  v práci, ktorými sa obmedzuje poskytovanie pracovného voľna zamestnancom s náhradou mzdy, 

-	dočasne prerušiť výkon práv a povinností z pracovného pomeru zo strany zamestnávateľa v prípade, ak sa stane zamestnanec dôvodne podozrivý zo závažného porušenia pracovnej disciplíny alebo zo spáchania trestného činu pri plnení pracovných úloh alebo v priamej súvislosti s nimi,

-	vypustiť dohodu o brigádnickej práci študentov a dohodu o pracovnej činnosti,

-	upraviť kolektívne pracovnoprávne vzťahy, najmä kompetencie odborovej organizácie a zamestnaneckej rady ako zástupcov zamestnancov, či už pôsobia popri sebe alebo samostatne s tým, že odborovému orgánu je ponechaná kompetencia kolektívne vyjednávať. Súčasne sú upravené podmienky kreovania zamestnaneckej rady a podmienky činnosti zástupcov zamestnancov. 

Návrh zákona predpokladá pozitívny dopad na verejné financie, ako aj na zamestnanosť.

	Novela Zákonníka práce bola predmetom medzirezortného pripomienkového konania, ktorá bola zaslaná prostredníctvom elektronickej pošty dňa 17. decembra 2002 predsedovi vlády Slovenskej republiky, všetkým podpredsedom vlády Slovenskej republiky, ministerstvám, ostatným ústredným orgánom štátnej správy, ďalším orgánom a inštitúciám, ako aj Konfederácii odborových zväzov Slovenskej republiky a Asociácii zamestnávateľských zväzov a združení Slovenskej republiky, spolu 38 pripomienkujúcim subjektom.

	K návrhu zákona, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov zaslalo do termínu 10. januára 2003 svoje pripomienky 30 pripomienkujúcich subjektov, z toho 3  subjekty malo zásadné pripomienky. Výsledky pripomienkového konania sú uvedené vo vyhodnotení pripomienkového konania.

	Návrh zákona bol predmetom rokovania plenárneho  zasadnutia Rady hospodárskej a sociálnej dohody Slovenskej republiky dňa 24. januára 2003, ktorá nedospela k dohode a požiadala o jeho opätovné prerokovanie. Po tomto zasadnutí v zmysle bodu C. záverov Rady zo dňa 27. januára 2003 sa uskutočnili rozporové konania s Konfederáciou odborových zväzov Slovenskej republiky  za účasti  Asociácie zamestnávateľských zväzov a združení Slovenskej republiky v dňoch 29. januára 2003, 31. januára 2003, 5. februára 2003,               7. februára 2003, 17. februára 2003 a 19. februára 2003  za účelom odstránenia rozporov. Na  druhom rokovaní  Rady hospodárskej a sociálnej dohody Slovenskej republiky dňa 28. februára 2003 sociálni partneri dospeli k dohode.

	Návrh zákona bol predložený na rokovanie Legislatívnej rady vlády Slovenskej republiky dňa 4. marca 2003.  Pripomienky, ktoré Legislatívna rada vlády Slovenskej republiky uplatnila k tomuto návrhu zákona sú zapracované do predloženého materiálu.

Vyhlásenie

Ministerstva práce, sociálnych vecí a rodiny Slovenskej republiky

	Návrh zákona, ktorým sa mení a dopĺňa  zákon č. 311/2001 Z. z. Zákonník práce v znení neskorších predpisov sa predkladá na rokovanie vlády Slovenskej republiky   bez rozporov.